মুন্সীগঞ্জ পুলিশ সুপার শফিকুল ইসলাম বলেন, পুলিশ সর্বোচ্চ ধৈর্যের পরিচয় দিয়েছে। তবে পরিস্থিতি নিয়ন্ত্রণের বাইরে চলে যাওয়ার উপক্রম হওয়ায় পুলিশ বাধ্য হয়েই লাঠিচার্জ, টিয়ার শেল ও রাবার বুলেট নিক্ষেপ করে বিক্ষোভকারীদের ছত্রভঙ্গ করেছে। সংঘর্ষ চলাকালে জুরাইন থেকে মাওয়াগামী পোস্তাগোলা সংলগ্ন বুড়িগঙ্গা ব্রিজে যানবাহন চলাচল বন্ধ করে  দেয় পুলিশ। দক্ষিণ কেরানীগঞ্জ থানার অফিসার ইনচার্জ আবুল বাশার বলেন, কোন অপ্রীতিকর ঘটনা যেন না ঘটে সেজন্য ব্রিজের আশপাশে ৩ প্লাটুন পুলিশ পাহারা বসানো হয়েছে। সব যানবাহন চলাচল বন্ধ করে দেয়া হয়।আড়িয়ল বিল রক্ষা কমিটির আহ্বায়ক শাহজাহান বাদলসহ নেতারা অভিযোগ করে জানান, সেখানে হাজার হাজার জনতাকে ঢাকা-মাওয়া মহাসড়ক থেকে হটিয়ে দিতে পুলিশ জলকামান ব্যবহার করছে, বৃষ্টির মতো টিয়ার শেল ও গুলি ছুড়েছে। এতে নারী-পুরুষসহ শতাধিক মানুষ আহত হয়েছেন।শ্রীনগর থানার ওসি সাখাওয়াত হোসেন বলেন, পুলিশ বারবার মাইকে ঘোষণা দিয়ে বিক্ষুব্ধ লোকজনকে  সরিয়ে দেয়ার চেষ্টা করলেও তারা উল্টো পুলিশের ওপর ইটপাটকেল নিক্ষেপ করে ও লাঠিসোটা নিয়ে হামলা চালায়। এ সময় বাধ্য হয়েই পুলিশ বিক্ষোভরত জনতাকে ছত্রভঙ্গ করতে জলকামান ব্যবহার করে ও কাঁদানে গ্যাস ছোড়ে। রাবার বুলেট ছোড়ার ঘটনাও স্বীকার করেন তিনি। তবে কত রাউন্ড টিয়ার শেল ও গুলিবর্ষণ করা হয়েছে তা তাৎক্ষণিকভাবে জানাতে পারেননি তিনি।পুলিশের ওপর হামলার ঘটনাটি বর্ণনা করতে গিয়ে অতিরিক্ত পুলিশ সুপার সাইফুল ইসলাম জানান, বিক্ষুব্ধ জনতা হাঁসাড়া পুলিশ ফাঁড়িতে হঠাৎ করেই আগুন জ্বালিয়ে দেয়। তখন পুলিশ আগুন নেভাতে এগিয়ে গেলে তারা  তাদের ওপর চড়াও হয়। তাদের হামলার মুখে পুলিশ পিছু হটতে বাধ্য হয়। এক পর্যায়ে উত্তেজিত জনতা পুলিশকে চারদিক থেকে ঘেরাও করে ফেলে। এ সময় তারা পুলিশ সদস্যদের লাঠিসোটা ও টেঁটা দিয়ে আঘাত করে।সোমবার সংঘর্ষ চলাকালে আন্দোলনে অংশ নেয়া বিলবাসী উত্তেজিত কণ্ঠে বলেন, সরকার পুলিশকে দিয়ে আড়িয়ল বিলে লাশের পাহাড় বানালেও তারা মাটি ছাড়বেন না। বুকের তাজা রক্ত ঢেলে দিয়ে হলেও তারা বিল রক্ষা করবেন। তাদের ভাষ্য, আড়িয়ল বিলের জমির ফসলেই তাদের পরিবার পরিজনের বেঁচে থাকা, বর্ষায় এ বিলের মাছই তাদের আয়-উপার্জনের একমাত্র অবলম্বন। কিন্তু বিলের সব  জমিসহ আশপাশের প্রায় দুই হাজার একর জায়গাজমি হুকুমদখল করে সেখানে আন্তর্জাতিক বিমানবন্দর নির্মিত হলে তাদের না খেয়ে মরতে হবে। এর চেয়ে এর প্রতিবাদ করে মরতেও তারা প্রস্তুত। যাতে ছেলেমেয়েদের বাপদাদার ভিটা হারিয়ে রাস্তায় ঘুরে বেড়াতে না হয়। তাদের জন্য যেন এক টুকরো মাটি হলেও তারা রেখে যেতে পারেন, সে কারণেই তারা রাস্তায় নেমেছেন।সংঘর্ষ চলাকালে হাঁসাড়ায় অবরোধস্থলে পুলিশের সঙ্গে তুমুল সংঘর্ষ চলার সময় ছররা গুলিতে আহত মোবারক আলী (৬৫) হাঁক ছাড়েনÑ কেউ পিছাইবা না, জমির লিগা জান দিয়া দ্যাও। ওরা কয়টা জান নিবে আজক্যাই নিয়া  নিক।অশীতিপর বৃদ্ধ শামসুদ্দিন মিয়াও লাঠি হাতে পুলিশের দিকে তেড়ে যান। তিনিও বলে ওঠেন, জমি দিবো নাÑ রক্তের গঙ্গা বহাইয়া দিমু, আয় দেখি কে জমি নিতে চাস, আয়ঃ আয় কাছে আয়। এ সময় তার নেতৃত্বে একদল গ্রামবাসী দলবেঁধে পিছু হটে যাওয়া পুলিশ সদস্যদের ধাওয়া করতে থাকে।